
Text rozhodnutia
Súd: Krajský súd Bratislava Spisová značka: 3Cob/223/2015 Identifikačné číslo súdneho spisu: 1314216982 Dátum vydania rozhodnutia: 25. 09. 2015 Meno a priezvisko sudcu, VSÚ: JUDr. Elena Ondrišová ECLI: ECLI:SK:KSBA:2015:1314216982.1 Uznesenie Krajský súd v Bratislave v právnej veci navrhovateľa FERMI spol. s r.o., Niklova ul., areál NH Sereď, IČO: 34 134 581, práv. zast. Mgr. Romanom Tomanom, PhD., advokátom, Rudnayovo nám. 1, Bratislava, proti odporcovi BH Site Management, s.r.o., Považská 23, Bratislava, IČO: 45 867 844 o zaplatenie 5.191,36 EUR s prísl. a o odvolaní odporcu proti uzneseniu Okresného súdu Bratislava III v Bratislave č.k. 26Cb/120/2015-62 z 27.5.2015, jednohlasne takto r o z h o d o l : Krajský súd v Bratislave odvolanie odporcu o d m i e t a . Navrhovateľovi náhradu trov odvolacieho konania nepriznáva. o d ô v o d n e n i e : Napadnutým uznesením súd prvého stupňa odmietol odpor podaný proti platobnému rozkazu č.k. 33Rob/786/2014-40 zo dňa 29.9.2014 ako podaný neoprávnenou osobou, nakoľko T.. Z. K. v deň podania odporu už nebol konateľom odporcu, ktorého jediným konateľom v čase podania odporu bol B. W.. V odôvodnení súd prvého stupňa konštatoval, že T.. K., ktorý odpor podpisoval ako konateľ odporcu, musel vedieť o svojom odvolaní z funkcie konateľa, nakoľko v čase svojho odvolania z funkcie konateľa bol zároveň aj jediným spoločníkom odporcu a k jeho odvolaniu z funkcie konateľa došlo rozhodnutím jediného spoločníka obchodnej spoločnosti BM Site Management s.r.o., Bratislava zo dňa 30.10.2014, ktorým T.. Z. K. ako jediný spoločník vykonávajúc pôsobnosť valného zhromaždenia v súlade s § 132 ods. 1 Obch. zák. prijal rozhodnutie, ktorým odvolal sám seba z funkcie konateľa, zároveň menoval nového konateľa spoločnosti a to B.Á. W. s tým, že po prevode zanikne jeho účasť v spoločnosti odporcu. Proti tomuto uzneseniu podal odvolanie odporca navrhujúc ho zrušiť a vec vrátiť na ďalšie konanie. V odvolaní uviedol, že odpor bola podaný osobou oprávnenou na jeho podanie, nakoľko T.. Z. K. konal na základe plnomocenstva, ktorého kópiu priložil v prílohe. Odvolací súd prejednal vec podľa § 214 ods. 2 O.s.p. bez nariadenia pojednávania a dospel k záveru, že odvolanie je potrebné odmietnuť. Podľa § 204 ods. 1 O.s.p., odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Podľa § 57 ods. 1 O.s.p., do plynutia lehoty sa nezapočítava deň, keď došlo k skutočnosti určujúcej začiatok lehoty. Podľa § 57 ods. 3 O.s.p., lehota je zachovaná, ak sa posledný deň lehoty urobí úkon na súde alebo podanie odovzdá orgánu, ktorý má povinnosť ho doručiť. Podľa § 218 ods. 1 písm. a/ O.s.p., odvolací súd odmietne odvolanie, ktoré bolo podané oneskorene. Z obsahu spisu odvolaní súd zistil, že napadnuté uznesenie bolo odporcovi doručené dňa 15.6.2015. Potom posledným dňom na podania odvolania v pätnásťdňovej lehote bol 30.6.2015. Vzhľadom na uvedené odvolanie bolo podané na pošte až dňa 8.7.2015, teda až po uplynutí zákonom stanovenej lehoty, a preto ho odvolací súd ako neskoro podané podľa § 218 ods. 1 písm. a/ O.s.p. odmietol. Navrhovateľ by mal podľa § 224 ods. 1 a analogického použitia § 146 ods. 1 písm. c/ O.s.p. právo na náhradu trov odvolacieho konania. Nakoľko mu v tomto konaní trovy nevznikli, odvolací súd mu ich náhradu nepriznal. Poučenie: Proti tomuto uzneseniu odvolanie nie je prípustné.

